

**Katri Kirkkopelto** kertoo lastenkirjasta **Soiva metsä. Jean Sibeliuksen matkassa** (Lasten Keskus 2015)

”Soiva metsä on elämyksellinen matka Jean Sibeliuksen maailmaan kuvan, tarinan ja musiikin kertomina.

Kirjan tarina alkaa lapsenlapsen näkökulmasta. Kesäinen päivä isovanhempien luona. Se on jotain, johon pieni lukija ja kuuntelija voi samaistua. Sibeliuksen hahmo on totuttu näkemään hymyttömänä, ankarakatseisena ja arvokkaana suurmiehenä. Lapsenlapsille pappa oli kuitenkin jotain muuta: lempeä ja nauravakatseinen isoisä, joka halusi joka päivä kuulla, millaista unta lapset olivat nähneet. Hymyileviä kuvia Sibeliuksesta on todella vähän, hän kun ei pitänyt kuvattavana olemisesta. Työpöydälläni minun piti kuitenkin saada hänet hymyilemään ja hänen siniset silmänsä tuikkimaan naurusta.

Sibelius ei ollut itsestään tarinoiva isoisä, minkä vuoksi Janne-papan elämänvaiheista kuullaankin kirjassa Aino-mummin kertomana. Kuvissa nämä näkyvät kollaasinomaisina toisiinsa liittyvinä kuvamuistoina.

Levyllä kuultavat kappaleet kulkevat kuvissa ja tarinassa. Ne voi löytää nuotteina, jotka ilmestyvät sikarinsavukiehkuroissa, tai voikukan lentävissä hahtuvissa. Kaikkiin kappaleisiin liittyy myös tarinoita – Souvenirin myötä matkustetaan Euroopassa höyryjunilla ja -laivoilla, Valse tristen siivittämänä matkataan valtameren yli kokemaan Amerikan matkan menestys. Finlandiassa kaikuvat itsenäistyvän Suomen vaiheet ja Suomen luonto, joka oli suuri innoittaja Sibeliukselle koko hänen elämäänsä ajan. Kolin maisemiin tutustuin kesällä ja seisoin samalla kalliolla, millä Sibeliuskin aikanaan seisoi ja haltioitui näkemästään.

Kirjan kuvaoriginaalit ovat suurikokoisia maalauksia. Niitä on rakennettu hitaasti kerros kerrokselta. Sibeliuksen hahmoa olen tutkinut tarkkaan, jotta valkoisen kesäpuvun yksityiskohdat ovat oikein, viiksien muoto juuri sellainen, kuin mitä se kulloinkin oli, hatun lieri oikeanlainen ja kampauksetkin kohdillaan. Ajan kuluminen ja aikakaudet näkyvät siten hahmoissa ja kuvissa niiden yksityiskohtien kautta. Sibeliuksen repliikeissä kuuluu hänen oma äänensä, kuinka hän esimerkiksi tyttärentyttärelleen kertoi vertauksen perhosesta ja musiikista. Fiktion takana on faktaa. Ainola on säilynyt tähän päivään alkuperäisessä asussaan ja kuvissa näkyvä radio on juuri se, mitä Sibelius siellä kuunteli, flyygeli se, mitä hän soitti ja höyrylaiva se, jolla hän matkusti Amerikkaan.

Kirjan tekeminen on minulle ollut matka musiikkiin, Suomen historiaan, aikakauden taiteisiin ja etenkin Sibeliukseen henkilönä. Mietin millainen ihminen sävelsi sen kaiken musiikin, joka edelleen koskettaa, saa ihon kananlihalle, tuo kyyneleet silmäkulmiin – ja joka on siksi iätöntä. Musiikkia, jota kuunnellessa näkee ja muistaa, kuinka järven pinta kimaltaa kesäauringossa tai kuinka suuri kuusi keinuu tuulen tarttuessa sen painaviin oksiin. Siitä kaikesta tämä kirja kertoo.”

